Diari Oficial de la Generalitat Valenciana


Sumari del DOGV 2002, del 13-04-1993 (1993/827638)

RESOLUCIÓ de 15 de febrer de 1993, de la Direcció General de Comerç, sobre convocatòria de campanyes de reforma d'estructures comercials.
-----------------------------------------------------------------------------------------------------------------------------------------

### Dades del document

Número de DOGV
:   2002

Data del DOGV
:   13-04-1993

Secció del DOGV
:   ALTRES DISPOSICIONS

Número del document
:   1993/827638


Data del document
:   15-02-1993

Organisme emissor
:   Conselleria d'Indústria, Comerç i Turisme

Tipus de document
:   Resolució

Anàlisi jurídica

Resolució de 15 de febrer de 1993, de la Direcció General de Comerç, sobre convocatòria de campanyes de reforma d'estructures comercials.  
L'article 14 de l'Ordre de 30 de novembre de 1987, de la Conselleria d'Indústria, Comerç i Turisme, estableix que per resolució de la Direcció General de Comerç es procedirà a la convocatòria d'ajudes per a campanyes concretes en matèria de reforma d'estructures comercials.  
D'aquest article s'han derivat les successives convocatòries de diferents campanyes, al llarg de diversos anys, en funció de la conjuntura econòmica, les necessitats del sector de la distribució i la posició de les PIMES davant la integració d'Espanya en el Mercat únic.  
El desenvolupament i l'evolució d'aquests factors, com també aconseguir de mantenir el nivell de competitivitat de les PIMES davant el procés de convergència europea i estar immergits en un mercat únic ens duu a replantejar i ajustar aquestes campanyes en aquest exercici.  
En virtut d'això, i d'acord amb el que estableix la disposició final primera de l'ordre esmentada, resolc:  
Article primer  
Es convoquen les següents campanyes en matèria de reforma d'estructures comercials:  
1. Campanya de renovació i desenvolupament comercial en els centres històrics dels municipis d'Alcoi, Alacant, Castelló, Gandia, Morella, Ontinyent, Orihuela, València, la Vila Joiosa, Xàtiva i Xixona.  
2. Campanya de modernització, transformació, trasllat i adequació de les empreses comercials ja situades en les zones d'influència de noves formes comercials.  
3. Campanya de foment de l'associacionisme.  
4. Campanya de foment de la millora de l'equipament i gestió dels establiments existents mitjançant la introducció de tecnologia informàtica.  
5. Campanya de modernització i adequació dels establiments comercials que desenvolupen la seua activitat econòmica en una unitat agrupada físicament.  
6. Campanya de foment del relleu generacional.  
Article segon  
1. Per a la campanya de renovació i desenvolupament comercial en els centres històrics esmentats en l'article primer, s'estableixen les següents vies de suport:  
a) Subvencions de fins el 20% del cost de l'adequació de la part externa de l'establiment (rètols, façanes i aparadors) a l'entorn arquitectònic i urbanístic, amb un màxim d'1.000.000 PTA per establiment.  
b) Subvencions de fins el 20%, amb un límit de 3.000.000 PTA per establiment, del cost de la inversió a realitzar en noves implantacions o reformes que suposen una transformació significativa en el comerç a nivell de producte, gestió i/o tecnologia, sempre que desenvolupen la seua activitat en baixos comercials ubicats en les trames urbanes comercialment deprimides d'aquests centres històrics i que, als efectes d'aquestes ajudes, la Direcció General de Comerç en definirà l'àmbit.  
Per a la tramitació d'aquestes ajudes, i en aquells casos en què resulte procedent, haurà de presentar-se sol·licitud d'informe o resolució, si escau, de la Direcció General de Patrimoni Cultural de la Conselleria de Cultura, Educació i Ciència.  
2. Per a la campanya de modernització, transformació, trasllat i adequació de les empreses comercials ja situades en les zones d'influència de noves formes comercials, els projectes hauran d'anar dirigits a l'execució d'inversions que contribuesquen a millorar la posició comercial i/o ampliació d'aquestes i sempre que la seua oferta siga clarament coincident amb la de la nova forma comercial.  
En tot cas, tindran preferència els comerços que puguen establir-se, per trasllat o ampliació, en galeria comercial, si la hi hagués en la nova forma comercial, encara que la seua oferta no siga coincident.  
El percentatge màxim de subvenció serà del 20%, sense superar la quantitat d'1.000.000 PTA per establiment.  
3. Per a la campanya de foment de l'associacionisme es fixen dues possibilitats:  
a) Suport de fins al 15% dels recursos invertits per l'empresa comercial per a la seua participació o accés a la forma associativa amb un límit d'1.000.000 PTA per establiment.  
b) Subvenció de fins el 15% de la inversió en immobilitzat necessària, en l'establiment comercial per a adequar-se a les condicions establertes per la forma associativa, sense superar la quantitat d'1.000.000 PTA per establiment i comerciant preexistent.  
En aquest cas, es considerarà inversió necessària aquella que especifique la forma associada mitjançant l'aportació del document que especifique les condicions i normes que han de complir els nous associats.  
4. Per a la campanya de tecnologia informàtica podran concedir-se subvencions de fins el 15%, amb un límit d'1.000.000 PTA per establiment i comerciant preexistent, del cost de l'equipament tecnològic informàtic que supose, almenys, un control i seguiment del producte a comercialitzar des de la seua entrada en el comerç fins l'eixida en caixa (lectura òptica, escànners, etc ...).  
5. Per a la campanya de modernització i adequació dels establiments comercials que desenvolupen la seua activitat econòmica en una unitat agrupada físicament podran concedirse subvencions de fins el 20% de la inversió que s'efectue per cadascun dels comerciants establerts en la unitat física (mercat, galeria comercial ...) en adequar el seu establiment o els espais comuns d'aquesta unitat a un projecte global de reforma, modernització, equipament i/o modificació d'imatge de l'esmentat entorn físic.  
La subvenció a concedir no podrà superar la quantitat d'1.000.000 PTA per establiment.  
6. Per a la campanya de foment del relleu generacional en el comerç podran concedir-se subvencions de fins al 20% de la inversió que es realitze, per part del nou titular, en l'establiment per a actualitzar la seua gestió i imatge a les tècniques i tendències actuals. Per a accedir a aquestes ajudes el comerç haurà de tenir un mínim de 15 anys d'antiguitat amb el seu actual titular, tenint aquest almenys 55 anys d'edat, i el nou titular, menor de 35 anys, haurà de demostrar la seua capacitat per a la renovació de l'establiment mitjançant l'aportació de documentació que acredite la seua experiència o la seua formació en el sector de la distribució i la presentació d'un projecte amb estudi de viabilitat que incloga les millores a introduir a nivell d'infrastructura, imatge i gestió.  
La subvenció a concedir no podrà superar la quantitat de 3.000.000 PTA per establiment.  
Per a la determinació del percentatge amb què es podrà donar suport en cada cas es valorarà:  
- Adequació del projecte a les tendències actuals del comerç i del consumidor i/o usuari.  
- Experiència i/o formació demostrada.  
- Vinculació existent entre el sol·licitant i el titular actual.  
Article tercer  
En tot cas, no podrà concedir-se més d'una subvenció, de les regulades en aquesta resolució, per a les distintes partides del pressupost d'inversió que es presente, podrà completar-se el seu finançament amb la línia de suport financer regulada per les Ordres de 30 de novembre de 1987 i de 24 de maig de 1991, de la Conselleria d'Indústria, Comerç i Turisme, exceptuant les inversions esmentades en l'apartat 3.a de l'article segon d'aquesta resolució.  
Article quart  
Les sol·licituds, ajustades a model, i dirigides a la Direcció General de Comerç es presentaran en els serveis territorials de Comerç junt amb la documentació que es relaciona en el model, basada en l'article 15 de l'Ordre de 30 de novembre de 1987, de la Conselleria d'Indústria, Comerç i Turisme, excepte l'esmentada en l'apartat d) de l'article citat.  
Article cinquè  
En funció de la diferenciada problemàtica geogràfica i/o sectorial dels establiments comercials, la Direcció General de Comerç podrà establir criteris de prioritat en ordre a la tramitació i concessió de les corresponents subvencions.  
Article sisè  
El termini de presentació de sol·licituds dels suports regulats en aquesta Resolució serà el comprés entre l'endemà de la seua publicació en el Diari Oficial de la Generalitat Valenciana i el 30 de juny per a les inversions a executar durant 1993 i entre l'1 de gener i el 30 de juny dels successius exercicis pressupostaris.  
Article setè  
En el que no preveu aquesta resolució regirà el que disposa l'Ordre de 30 de novembre de 1987, de la Conselleria d'Indústria, Comerç i Turisme, modificada per Ordre de 24 de maig de 1991, per la qual es regulen les ajudes al sector de la distribució en matèria de reforma d'estructures comercials.  
DISPOSICIO ADDICIONAL  
Per a l'exercici 1993, el finançament de les ajudes a què es refereix aquesta resolució, com també l'import global màxim destinat a aquestes, serà l'establert en l'Ordre de 20 de gener de 1993, de la Conselleria d'Indústria, Comerç i Turisme, per la qual es dóna publicitat a les dotacions pressupostàries anuals amb càrrec a les línies de subvenció dels programes d'indústria, comerç i turisme.  
DISPOSICIO DEROGATORIA  
Queden derogades les resolucions de 25 de febrer de 1991 i de 24 de juliol de 1991, de la Direcció General de comerç sobre convocatòria de campanyes de reforma d'estructures comercials.  
DISPOSICIO FINAL  
Aquesta resolució vigirà el dia en què es publique al Diari Oficial de la Generalitat Valenciana.  
València, 15 de febrer de 1993.- La Directora General de Comerç: Isabel Palafox Gámir.